Document ID: /roh_data/filtered/fineweb-2-filterrobots_roh.jsonl.gz/21310

Il pli grond plus han las destinaziuns grondas fatg. Var 40% dapli pernottaziuns han nudà Engiadina/San Murezzan, Tavau/Claustra ed Arosa. En l'entira Svizra hai dà anc in pli ferm augment da pernottaziuns ch'en il Grischun. Per 47% èn las cifras s'augmentadas, cumpareglià cun l'onn 2021.
HotellerieSuisse è surprais
Er il sguard sin las cifras dal mais zercladur mussa in fitg bun resultat: Cun passa 370'000 pernottaziuns hai dà en Grischun var 20% dapli pernottaziuns en congual cun il zercladur 2021. Quest resultat saja surprendent – atgnamain avevan ins quintà cun pli paucas pernottaziuns. Quai ha ditg Ernst Wyrsch, president da HotellerieSuisse Grischun envers il schurnal regiunal dad SRF.
A mai mancan in pau ils pleds, quels resultats èn extraordinaris.
Ina decleraziun pussibla saja, ch'i ha dà dapli giasts ch'èn vegnids a curta vista. In'autra decleraziun saja la bun'aura: Cun relativamain pauca naiv e temperaturas agreablas ha la stagiun da viandar e dad ir cun bike pudì cumenzar pli baud. Las autas cifras da pernottaziun dals ultims mais sajan in bun indicatur, ch'er ils ulteriurs mais da stad vegnan buns. I giaja perfin en direcziun d'ina stad da record, uschia Ernst Wyrsch. Tge ch'ins stoppia dentant er vesair è che la branscha patescha d'ina mancanza da persunal.